Prop. 206 L

(2012–2013)
Proposisjon til Stortinget (forslag til lovvedtak)

Endringer i opplæringslova og privatskolelova (gratis kulturskoletilbud)

Tilråding fra Kunnskapsdepartementet 4. oktober 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Proposisjonens hovedinnhold

Denne proposisjonen inneholder forslag til endringer i Lov 17. juli 1998 nr. 61 om grunnskolen og den vidaregåande opplæringa (opplæringslova) og i Lov 4. juli 2003 nr. 84 om private skolar med rett til statstilskot (privatskolelova). Det blir foreslått disse endringene:

Plikt for skoleeier til å tilby et gratis kulturskoletilbud i tilknytning til skole- og/eller SFO-tiden for elever på 1.– 4. årstrinn.

En gjensidig samarbeidsplikt om kulturskoletilbudet for offentlige skoler og musikk- og kulturskolen.

Forslaget er en oppfølging av Kulturskoleutvalgets rapport av 07.09.2010 Kulturskoleløftet. Kulturskole for alle. Denne rapporten konkluderer med at det er gode forutsetninger for, og sterkt å anbefale, et sterkere og bredere samarbeid mellom musikk- og kulturskolen og grunnskolen/SFO.

Departementet tar sikte på at forslaget trer i kraft 1. januar 2014.

2 Høring

Høringsnotat om forslaget som gjelder innføring av et gratis kulturskoletilbud i tilknytning til skole- og/eller SFO-tiden ble sendt på høring 25. juni 2013 med høringsfrist 1. oktober 2013. Det kom inn totalt 57 høringssvar.

Høringsnotat ble sendt til følgende høringsinstanser:

Departementene

Kommunene

Fylkeskommunene

Fylkesmennene

Akademikerne

Aktive foreldre

Antirasistisk senter

Arbeidsgiverforeningen Spekter

Barneombudet

CULCOM v/UiO (Kulturell kompleksitet i det nye Norge)

Datatilsynet

Det juridiske fakultet Universitetet i Bergen

Det juridiske fakultet Universitetet i Oslo

Det juridiske fakultet Universitetet i Tromsø

Det Utdanningsvitenskapelige fakultet Universitetet i Oslo

DKS-sekretariatet

Dysleksiforbundet

Elevorganisasjonen

FAFO

Faglige råd v/Utdanningsdirektoratet

Fellesorganisasjonen for barnevernpedagoger, sosionomer og vernepleiere

Fellesrådet for kunstfag i skolen

Forbrukerombudet

Forbrukerrådet

Foreldreutvalget for grunnskolen (FUG)

Funksjonshemmedes Fellesorganisasjon (FFO)

Handels- og Servicenæringens Hovedorganisasjon (HSH)

Hovedorganisasjonen for universitets- og høyskoleutdannede (Unio)

Innvandrernes Landsorganisasjon (INLO)

Institutt for samfunnsforskning (ISF)

Integrerings- og mangfoldsdirektoratet

ISAAC Norge (International Society for Augmentative and Alternative Communication)

Kontaktutvalget mellom innvandrerbefolkningen og myndighetene (KIM)

Kommunesektorens interesse- og arbeidsgiverorganisasjon (KS)

Landslaget Fysisk Fostring i Skolen

Landslaget for nærmiljøskolen (LUFS)

Landsrådet for Norges barne- og ungdomsorganisasjoner

Landsorganisasjonen i Norge (LO)

Likestillings- og diskrimineringsombudet

Longyearbyen lokalstyre

Lykkelige barn- nettverk for foreldre med høyt begavede barn

Lærernes Yrkesforbund

Multikultuelt Initiativ- og Ressursnettverk (MIR)

Musikernes fellesorganisasjon (MFO - forbundet for utøvende kunstnere og pedagoger)

Nasjonalt organ for kvalitet i utdanningen (NOKUT)

Nasjonalt Senter for flerkulturell opplæring (NAFO)

Nettverket av samfunnsvitenskapelige forskningsinstitutter

NIFU STEP

Norges Forskningsråd

Norges Handicapforbund

Norsk Forbund for Utviklingshemmede (NFU)

Norsk foreldrelag for funksjonshemmede

Norsk Forbund for fjernundervisning

Norsk innvandrerforum

Norsk kulturråd

Norsk kulturskoleråd

Norsk Lektorlag

Norsk senter for flerkulturell verdiskapning

Norsk Skolelederforbund

Norsk Studentorganisasjon

NOVA

Næringslivets Hovedorganisasjon (NHO)

Opplysningstjenesten for hjemmeundervisning

Private Barnehagers Landsforbund (PBL)

Private grunnskoler

Private videregående skoler

Privatskoleorganisasjonene

Riksarkivet

Riksrevisjonen

Rådet for psykisk helse

Samarbeidsforum for estetiske fag c/o Musikk i Skolen

Samarbeidsforum for funksjonshemmedes fellesorganisasjon (SAFO)

Sametinget

Samnemda for NF og NKF

Samordna opptak

Seanse

SEFIA, Høgskolen i Oslo

Senter for interkulturell kommunikasjon

Senter mot etnisk diskriminering

Sivilombudsmannen

Skolenes landsforbund

Språkrådet

SRY v/Utdanningsdirektoratet

Statens lånekasse for utdanning

Statens råd for funksjonshemmede

Statistisk sentralbyrå (SSB)

Statlige grunn- og videregående skoler

Sysselmannen på Svalbard

Utdanningsdirektoratet

Utdanningsforbundet

Utdanningsgruppenes hovedorganisasjon

Utlendingsdirektoratet (UDI)

Universiteter/Høgskoler

Universitets- og høgskolerådet

VOX – voksenopplæringsinstituttet

Voksenopplæringsforbundet (VOFO)

Yrkesorganisasjonenes Sentralforbund (YS)

3 Forslag om plikt til å tilby et gratis kulturskoletilbud i tilknytning til skole- og/eller SFO-tiden for elever på 1.–4. årstrinn

3.1 Bakgrunn for forslaget

Som et ledd i regjeringens Kulturløftet II, der det fremgår at alle barn som ønsker det skal få et kulturskoletilbud av god kvalitet til en rimelig pris, oppnevnte Kunnskapsdepartementet i 2009 Kulturskoleutvalget. Utvalgets mandat fastslo blant annet at utvalget skulle se nærmere på utfordringene og mulighetene som ligger i et styrket samarbeid mellom grunnskolen, skolefritidsordningen (SFO) og musikk- og kulturskolen, og gi forslag til hvordan ulike kulturskoleaktiviteter bedre kan legges inn i tilknytning til skoledagen. Utvalgets rapport, Kulturskoleløftet. Kulturskole for alle[1] , fastslår at det er gode forutsetninger for, og sterkt å anbefale, et sterkere og bredere samarbeid mellom musikk- og kulturskolen og grunnskolen/SFO. Skolen er en velegnet arena for introduksjon til kultur. Grunnskolen er i så måte en ideell arena for å kunne gi alle barn anledning til å delta i kulturlivet.

I tråd med Kulturskoleutvalgets tilrådninger, varslet Kulturdepartementet i meldingen Kultur, inkludering og deltaking[2] at regjeringen vil igangsette en prøveordning i et utvalg kommuner for å se om det å bruke skolen som arena for et gratis kulturskoletilbud kan bidra til et mer inkluderende tilbud enn dagens musikk- og kulturskole. Evalueringen av stimuleringstilskuddet viser at ordningen har bidratt til utvikling av nye prosjekter, og erfaringer fra disse prosjektene kan brukes i utviklingen av kulturskoletilbudet. I budsjettet for 2013 utvidet Stortinget bevilgningen til kulturskoletilbud, slik at ordningen med et gratis kulturskoletilbud vil gjelde for alle kommuner og alle skoler. Det fremgår av Kunnskapsdepartementets budsjett for 2013[3] at departementet vil lovfeste en plikt for kommunene til å gi elevene et slikt tilbud.

Stortinget bevilget 73,8 mill. kroner, og bevilgningen gjelder en uketime med kulturskoletilbud i skole og/eller SFO-tiden på 1.–4. årstrinn fra og med høsten 2013. Helårseffekten av tiltaket blir 182 mill. kroner, noe som tilsvarer ca. 245 årsverk i musikk- og kulturskolen. Skoleeier blir kompensert for tiltaket tilsvarende en ny uketime med lærerlønn inkludert for- og etterarbeid. Det nye kulturskoletilbudet skal være et gratis, frivillig tilbud for elevene. Alle elever skal ved dette få et gratis kulturskoletilbud i løpet av 1.–4. årstrinn.

3.2 Gjeldende rett

Det finnes ingen bestemmelser i opplæringsloven om et gratis kulturskoletilbud for elever.

Opplæringsloven § 13-6 pålegger kommunen en plikt til, alene eller i samarbeid med andre kommuner, å ha et musikk- og kulturskoletilbud til barn og unge. Dette tilbudet er ikke en del av grunnskoleopplæringen etter opplæringsloven.

Privatskoleloven har heller ikke bestemmelser om et gratis kulturskoletilbud som her foreslås. Der finnes det heller ingen bestemmelser om plikt til å ha et musikk- og kulturskoletilbud ved siden av grunnopplæringen, slik det gjør i opplæringsloven.

3.3 Høringen

3.3.1 Høringsforslaget

I høringsnotatet ble det foreslått å innføre en plikt for skoleeier til å tilby et gratis kulturskoletilbud for elever på 1.–4. årstrinn. Skoleeiers plikt ble foreslått inntatt i ny § 13-6a i opplæringsloven og ny § 7-1f i privatskoleloven.

Om lovforslaget uttalte departementet:

«Kulturskoletilbudet som her foreslås er et gratis tilbud i skole og/eller SFO-tiden. Forslaget bygger på Kulturskoleutvalgets anbefaling. Sentralt står et samarbeid mellom skole/SFO og kulturskolene slik at kulturskolens kompetanse og ressurser brukes i skolen/SFO. Kulturskoletilbudet som her foreslås er således noe annet enn det musikk- og kulturskoletilbudet som allerede er hjemlet i opplæringsloven § 13-6. Det nye kulturskoletilbudet tar ikke sikte på å gjøre endringer ved det eksisterende tilbudet i musikk- og kulturskolene.»

Forslaget som ble sendt på høring tar utgangspunkt i at det nye kulturskoletilbudet skal være gratis og at det skal være frivillig for elevene å delta. Departementet foreslo at skoleeier gis stor frihet hva gjelder det innholdsmessige og organiseringen av tilbudet. I høringsnotatet heter det blant annet:

«Forslaget innebærer at tilbudet skal gis til elever på 1. – 4. årstrinn, men stiller ikke krav om at alle fire årstrinn skal få tilbud om å delta innenfor det samme skoleåret. Kommunen bestemmer selv hvilket trinn tilbudet legges på og hvordan timene eventuelt fordeles på de ulike trinnene.

Departementet foreslår at det nye kulturskoletilbudet skal gis i eller i tilknytning til skoledagen/SFO-tiden, men tilbudet skal ikke være en del av den obligatoriske grunnopplæringen. Det nye kulturskoletilbudet blir således ikke lagt inn i fag- og timefordelingen eller i læreplanene. Tilbudet skal komme i tillegg til den obligatoriske grunnopplæringen. Det nye kulturskoletilbudet kan for eksempel legges til før eller etter skoledagen, som en del av SFO-tiden, eller det kan legges inn i skoledagen som en ”midttime”.

På samme måte som kommunen selv bestemmer innholdet i dagens musikk- og kulturskole, tas det sikte på at kommunen selv bestemmer hva det nye kulturskoletilbudet i skolen/SFO-tiden skal inneholde. Dette betyr at det nye kulturskoletilbudet, akkurat som dagens musikk- og kulturskole, innholdsmessig vil kunne variere fra kommune til kommune.»

Departementet foreslo i høringsnotatet at skolen og musikk- og kulturskolen skal samarbeide om det nye kulturskoletilbudet. Departementet skrev blant annet dette i høringsnotatet:

«Musikk- og kulturskolen er et ressurssenter hva gjelder musikk- og kulturundervisning for barn og unge. Når det nå foreslås at alle barn skal få et gratis kulturskoletilbud i tilknytning til skole og/eller SFO, er det naturlig at musikk- og kulturskolen er en del av dette. Departementet foreslår derfor at det i loven inntas en plikt for skolen til å samarbeide med musikk- og kulturskolen, og en tilsvarende plikt for musikk- og kulturskolen til å samarbeide med skolen. Konkret hvordan samarbeidet mellom skole og musikk- og kulturskole skal gjennomføres, er opp til den enkelte kommune.»

Videre foreslo departementet at det ikke oppstilles kompetansekrav for de som skal undervise i kulturskoletilbudet. I høringsnotatet heter det blant annet:

«Et kvalitativt godt kulturskoletilbud er avhengig av god kompetanse hos den som skal gi tilbudet. Departementet vil i denne sammenheng vise til at kombinasjonen av pedagogisk kompetanse og kunst- og kulturfaglig kompetanse er viktig.

Departementet vil ikke foreslå at det skal stilles bestemte krav til den som skal gi undervisning i det nye kulturskoletilbudet. Dette betyr at det ikke fastsettes noen formelle og absolutte kompetansekrav. Det må likevel forventes at vedkommende som ansettes er egnet til å undervise i det aktuelle tilbudet. Det må i tillegg til det rent faglige også tas hensyn til den aldersgruppen og gruppesammensetningen som er aktuell.»

Når det gjelder undervisningslokaler, foreslo departementet i høringsnotatet at kulturskoletilbudet som utgangspunkt skal gis i skolens eller SFOs lokaler. Departementet uttalte:

«[...]forslaget tar sikte på at det nye kulturskoletilbudet skal gis i skolens eller SFOs lokaler. Dette er imidlertid ikke til hinder for at tilbudet kan gis i andre lokaler dersom dette er hensiktsmessig, eksempelvis hvor kulturskolens lokaler ligger i umiddelbar nærhet til skolen. Likeså er det heller ikke noe forbud mot at deler av tilbudet gis andre steder, eksempelvis ved teaterbesøk eller lignende. Departementet vil bemerke at dersom kulturskoletilbudet gis andre steder enn i skolens/SFOs lokaler eller i andre lokaler i umiddelbar nærhet til skole/SFO, må det sørges for gratis transport slik at kulturskoletilbudet blir et reelt tilbud for elevene.»

I høringsnotatet ble det foreslått at det for skoler godkjent etter privatskoleloven ikke legges opp til et pliktig samarbeid mellom skole og musikk- og kulturskole, men at forutsetningene for tilbudet for øvrig er tilsvarende som for offentlige skoler. Departementet uttalte:

«Formålet med innføringen av kulturskoletilbudet er det samme for private skoler som for offentlige skoler. Dette betyr at det gratis kulturskoletilbudet i private skoler må være egnet til å gi elevene et reelt kulturskoletilbud. For øvrig vil de private skolene stå like fritt som kommunene hva gjelder innholdet i tilbudet.

Departementet vil presisere at det ikke er noe forbud mot at også private skoler samarbeider med musikk- og kulturskolen om det nye kulturskoletilbudet, finansiert fra den tildelingen som gis den enkelte privatskolen. Snarere tvert i mot må det legges til grunn at musikk- og kulturskolen er en lokal ressurs innen fagområdet, og det oppfordres derfor til at de private skolene og musikk- og kulturskolene finner gode samarbeidsløsninger. Tilsvarende understrekes det at det heller ikke er noe forbud mot at private skoler samarbeider med offentlige skoler om et felles kulturskoletilbud eller om det faglige innholdet i kulturskoletilbudet.»

3.3.2 Høringsinstansenes syn

Departementet har mottatt høringsinnspill fra 57 høringsinstanser.

Av høringsinstansene som støtter forslaget, er det flere som støtter departementets vurdering om at tiltaket kan bidra til sosial utjevning og øke interessen for å oppleve kunst og kultur. Blant disse er Aurskog-Høland kommune, Barneombudet, Larvik kommune, Meråker kommune, Time kommune og Utdanningsforbundet.

Flere av høringsinstansene viser også til at kulturskoletilbudet er et positivt tiltak for å styrke kunstfagene i skolen og samarbeidet mellom musikk- og kulturskole og grunnskole. Blant disse er Askim kommune, Aurskog-Høland kommune, Larvik kommune, Horten kommune, Rælingen kommune og Råde kommune.

Noen av høringsinstansene etterlyser mer fastsatte rammer for gjennomføringen av tiltaket. Blant disse er Frosta kulturskole, Time kommune, Universitets- og høgskolerådet og Utdanningsforbundet.

Noen av kommunene som har avgitt høringsuttalelse bemerker at kulturskoletilbudet bør være obligatorisk. Blant disse er Askim kommune, Aurskog-Høland kommune, Klepp kommune og Larvik kommune.

Kommunesektorens Organisasjon (KS) uttaler at de verdsetter det viktige tilbudet som kulturskolene gir, men mener at en lovfesting av kulturskoletilbudet vil være en uønsket detaljregulering av kommunesektorens oppgaver. KS anbefaler derfor at den foreslåtte lovendringen ikke fremmes. Utdanningsforbundet og Skolenes Landsforbund uttaler at de støtter departementets forslag til endringer.

Fordi det er viktig at tilbudet gis på alle skoler eller i skolefritidsordninger i alle kommuner anser departementet det som viktig å fremlegge proposisjonen nå. Høringsuttalelsene som har kommet inn kort tid før høringsfristens utløp har derfor bare blitt gjennomgått summarisk.

3.4 Departementets vurderinger og forslag

Departementet mener et gratis og kvalitativt godt kulturskoletilbud for elever på 1.–4. årstrinn vil kunne bidra til sosial utjevning og økt interesse for å oppleve kunst og kultur. Ved å innføre en plikt for kommunen til å tilby et gratis kulturskoletilbud på 1.–4. trinn, blir kulturskoletilbudet tilgjengelig for alle barn. Kulturskoletilbudet skal være gratis for elevene, og det skal være frivillig for elevene å delta. Alle elever som ønsker det, skal ha mulighet til å delta. Også private skoler foreslås å ha en plikt til å tilby et gratis kulturskoletilbud for elever på 1.–4. årstrinn.

Departementet foreslår at det innføres en plikt for kommuner og private skoler til å tilby et gratis kulturskoletilbud i tilknytning til skole- og/eller SFO-tiden for elever på 1.–4. årstrinn. Lovforslaget i proposisjonen er identisk med det forslag til lovendring som ble sendt på høring 25. juni i år. Departementet viser derfor til vurderingene i pkt. 2.4 i høringsnotatet.

4 Økonomiske og administrative konsekvenser av forslaget

Det er for budsjettåret 2013 vedtatt å bevilge 73,8 mill. kroner til innføring av tiltaket fra høsten 2013. Midlene blir lagt inn i rammetilskuddet til kommunene, i tilskuddet til private grunnskoler og til Longyearbyen skole (over Svalbardbudsjettet).

Helårseffekten av tiltaket vil legges inn i budsjettet for 2014. Totalt vil det bevilges 182 mill. kroner. Kommuner og private skoler vil således bli kompensert fullt ut.

For å sikre kvalitet i tilbudet er det i kostnadsberegningene lagt til grunn lærerlønn inkludert for- og etterarbeid. Dette tilsvarer kompensasjonen som er gitt per uketime (38 årstimer) ved tidligere timetallsutvidelser i grunnskolen. Videre er det lagt til grunn 15 prosent påslag til administrasjonskostnader m.m., for eksempel kostnader knyttet til samarbeid mellom skole/SFO og musikk- og kulturskole samt andre typer utgifter som vikarer, undervisningsmateriell og administrative kostnader til opprettelse av tilbudet.

Det er ikke foreslått å innføre rett til skyss i forbindelse med kulturskoletilbudet. Departementet legger til grunn at kommunene innenfor det handlingsrommet som er gitt med hensyn til organisering, kan organisere tilbudet slik at det blir et reelt tilbud for alle uten at tilbudet medfører vesentlige endringer i skyssordningene og skysskostnadene. Eventuelle økonomiske konsekvenser for skoleskyssordningen vil bli vurdert i arbeidet med kommuneproposisjonen 2015.

Når det gjelder politiattest, vil en endring i antall politiattester være minimal og således ikke medføre vesentlige økonomiske konsekvenser.

5 Merknader til lovforslaget

5.1 Endringer i opplæringsloven

Til § 13-6 nytt andre ledd

Bestemmelsen må ses i sammenheng med § 13-6a. Bestemmelsen pålegger musikk- og kulturskolen en plikt til å samarbeide med kommunen som skoleeier slik at de kan oppfylle sin lovpålagte plikt om å tilby et gratis kulturskoletilbud i tilknytning til skoledagen/SFO-tiden.

Bestemmelsen pålegger ikke musikk- og kulturskolen en plikt til å samarbeide med private grunnskoler. Bestemmelsen er imidlertid ikke til hinder for et slikt samarbeid.

Til ny § 13-6a

Første ledd i bestemmelsen slår fast at kommunen plikter å ha et kulturskoletilbud for elever på 1.–4. årstrinn. Det er et vilkår at kulturskoletilbudet gis i tilknytning til skoletiden eller SFO-tiden. Dette betyr at tilbudet skal gis før, etter eller i løpet av skoledagen, men at kulturskoletilbudet ikke skal være en del av den obligatoriske grunnopplæringen. Det er opp til kommunen å avgjøre om tilbudet skal gis på skolen eller annet sted.

Første ledd andre punktum oppstiller en plikt for skolen til å samarbeide med musikk- og kulturskolen om kulturskoletilbudet. Det er opp til kommunen å avgjøre hvordan samarbeidet gjennomføres.

Andre ledd første punktum fastslår at kulturskoletilbudet skal være gratis for elevene.

Andre ledd andre punktum fastslår at alle elevene som ønsker å delta har en rett til å delta, og at deltakelse er frivillig.

Tredje ledd fastslår at det stilles krav om politiattest for den som tilsettes for å undervise i kulturskoletilbudet.

Fjerde ledd fastslår at lovens bestemmelser om skoleanlegg og skolemiljø også gjelder for kulturskoletilbudet.

Femte ledd inneholder en forskriftshjemmel som gir adgang til å gi forskrifter om det nye kulturskoletilbudet, herunder nærmere bestemmelser om det tidsmessige omfanget, hvem som har rett til å delta i tilbudet og gjennomføring av gratisprinsippet. Kulturskoletilbudets innhold eller krav til kompetanse skal ikke reguleres i forskrift.

5.2 Endringer i privatskoleloven

Til ny § 7-1f

Første ledd i bestemmelsen slår fast at skolen plikter å ha et kulturskoletilbud for elever på 1.–4. årstrinn. Det er et vilkår at kulturskoletilbudet gis i tilknytning til skoletiden. Dette betyr at tilbudet skal gis før, etter eller i løpet av skoledagen. Kulturskoletilbudet skal ikke være en del av den obligatoriske grunnopplæringen.

Kulturskoletilbudet anses som virksomhet som er nært knyttet til skolevirksomheten, jf. privatskoleloven § 2-2 første ledd tredje punktum.

For andre, tredje, fjerde og femte ledd gjelder merknadene til opplæringsloven § 13-6a tilsvarende for private skoler.

5.3 Ikraftsetting

Departementet tar sikte på at forslaget skal tre i kraft 1. januar 2014.

Tilråding

Kunnskapsdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i opplæringslova og privatskolelova (gratis kulturskoletilbud).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i opplæringslova og privatskolelova (gratis kulturskoletilbud) i samsvar med et vedlagt forslag.

Forslag
til lov om endringar i opplæringslova og privatskolelova (gratis kulturskoletilbod)

I

I lov 17. juli 1998 nr. 61 om grunnskolen og den vidaregåande opplæringa blir det gjort følgende endringer:

§ 13-6 nytt andre ledd skal lyde:

Musikk- og kulturskolen skal samarbeide med grunnskolane om kulturskoletilbodet som er regulert i § 13-6a.

§ 13-6 nåværende andre ledd blir til nytt tredje ledd.

Ny § 13-6a skal lyde:

§ 13-6a Gratis kulturskoletilbod i tilknyting til skole eller skolefritidsordning

Kommunen skal i tilknyting til skole eller skolefritidsordninga ha eit kulturskoletilbod for elevar på 1.–4. årstrinn. Tilbodet skal givast i samarbeid med musikk- og kulturskolen, som er regulert i § 13-6.

Tilbodet skal vere gratis for elevane. Elevane skal ha rett til å delta på kulturskoletilbodet, men det skal vere frivillig om dei ønskjer å delta.

For krav om politiattest gjeld reglane i § 10-9.

Føresegnene i kapittel 9a gjeld også for kulturskoletilbodet.

Departementet kan gi nærmare forskrifter om kulturskoletilbodet.

II

I lov 4. juli 2003 nr. 84 om private skolar med rett til statstilskot blir det gjort følgende endringer:

Ny § 7-1f skal lyde:

§ 7-1f Gratis kulturskoletilbod i tilknyting til skoledagen

Skolen skal i tilknyting til skoledagen ha eit kulturskoletilbod for elevar på 1.– 4. årstrinn.

Tilbodet skal vere gratis for elevane. Elevane skal ha rett til å delta på kulturskoletilbodet, men det skal vere frivillig om dei ønskjer å delta.

For krav om politiattest gjeld reglane i § 4-3.

Føresegnene i opplæringslova kapittel 9a gjeld også for kulturskoletilbodet oppretta etter lova her, jf. § 2-4.

Departementet kan gi nærmare forskrifter om kulturskoletilbodet.

III

Loven gjelder fra det tidspunkt Kongen bestemmer.

Fotnoter

1) 07.09.2010

2) Meld. St. 10 (2011-2012)

3) Prop. 1 S (2012-2013) s. 44